**2. melléklet a 3/2016. (II.18.) önkormányzati rendelethez**

**A nyilvános pályázati eljárás**

**1. A pályázati eljárás**

1.1. A pályázati eljárás főszabály szerint nyilvános.

1.2. A pályázatot Márokpapi Község Önkormányzat hivatalos honlapján és Márokpapi Község Önkormányzatának hirdetőtábláján kell meghirdetni, annak időpontja előtt legalább 15 nappal.

1.3. A kiíró a pályázati kiírásban előírhatja, hogy az ajánlatok benyújtásakor az ajánlattevő szerződéstervezetet is csatoljon, vagy a kiíró által megküldött szerződéstervezet elfogadásáról nyilatkozzon.

1.4. A kiíró jogosult a pályázati felhívást az ajánlattételi határidő letelte előtt visszavonni. Erről a pályázati felhívás közlésével megegyező helyeken és módon az ajánlattételi határidő lejárta előtt köteles hirdetményt közzétenni.

1.5. A pályázati eljárás folyamán a kiíró a pályázati kiírásban meghatározott, illetve a pályázó tudomására hozott feltételeket, szabályokat, az eljárás és az elbírálás módját csak abban az esetben változtathatja meg, ha ezt a jogát a pályázati kiírásban kifejezetten fenntartotta magának s erről a pályázókat tájékoztatta, vagy ha a pályázatok benyújtási vagy elbírálási határidejét hosszabbítja meg és erről a nyilvánosságot, zártkörű pályázat esetén pedig a feleket tájékoztatta.

1.6. A pályázatok benyújtására nyitva álló határidő – indokolt esetben – egy alkalommal legfeljebb 30 nappal meghosszabbítható.

1.7. A részvétel pályázati biztosíték adásához köthető, melyet a kiíró által megjelölt letéti számlára, a pályázati felhívásban meghatározott időpontig és módon kell a kiíró rendelkezésére bocsátani.

**2. A pályázati felhívás – a kiíró a vagyontárgy jellegétől és az egyéb körülményektől függően – tartalmazza, de legalább:**

2.1. a pályázatot kiíró szerv megnevezését, székhelyét;

2.2. a pályázat célját, típusát (nyilvános vagy zártkörű), valamint az arra vonatkozó utalást, hogy a pályázó titkosan (a pályázó neve külön zárt borítékban szerepel) vagy név megjelölésével pályázhat-e;

2.3. a pályázat tárgyaként az értékesítendő, hasznosítandó vagyon (rész) megnevezését, – szükség szerint – forgalmi értékét és az értékesítéshez szükséges információkat, fizetés módját;

2.4. az értékesítés, hasznosítás feltételeit és ezek műszaki, gazdasági, jogi feltételeit;

2.5. az ajánlatok benyújtásának helyét, módját, idejét;

2.6. a pályázó ajánlati kötöttsége minimális időtartamát, illetve annak esetleges meghosszabbítására vonatkozó előírásokat;

2.7. a pályázati eljárásra vonatkozó információszerzés helyét és idejét;

2.8. pályázati biztosíték esetén annak letétbe helyezésének határidejét, módját, visszafizetésének szabályait;

2.9. a kiíró azon jogának fenntartását, hogy a pályázatot – akár indokolás nélkül is – eredménytelennek minősítse;

2.10. kiíró azon jogának fenntartását, hogy a nyertes pályázó visszalépése esetén, vagy a szerződéskötés meghiúsulása esetén a pályázat soron következő helyezettjével szerződést kössön;

2.11. a pályázati ajánlat érvényességének feltételeit;

2.12. a vagyontárgy jellege szerint szükséges további információkat.

**3. A pályáztatási eljárás szabályai**

3.1. A pályázati eljárás menetéről szóló szabályokat a pályázóval ismertetni kell.

3.2. A pályázat kiírója az ajánlatokat a pályázat bontásáig titkosan kezeli, azokat csak a pályázat bontási eljáráson résztvevők előtt bonthatja fel.

3.3. A pályázatra benyújtott ajánlatnak tartalmaznia kell az ajánlattevő részletes és jogilag kötelező erejű nyilatkozatát arról, hogy a pályázati kiírásban foglaltakat, különösen a vételár vagy díj megfizetésének módját és határidejét elfogadja.

3.4. Ha a pályázati kiírás biztosítékadási kötelezettséget tartalmaz, az ajánlat csak akkor érvényes, ha az ajánlattevő igazolja, hogy a kiírásban megjelölt összegű biztosítékot az ott meghatározott formában és módon rendelkezésre bocsátotta.

3.5. A pályázó ajánlati kötöttsége az ajánlatok benyújtására nyitva álló határidő leteltével kezdődik.

3.6. A pályázó ajánlatához a pályázati kiírásban meghatározott időpontig, de legkésőbb a benyújtási határidő lejártától számított 60 napig kötve van, kivéve, ha a kiíró a pályázatot eredménytelennek nyilvánítja, a pályázati felhívást az ajánlattevő visszavonja, vagy a pályázat nyertesével szerződést köt.

3.7. A kiíró a pályázati biztosítékot a pályázati felhívás visszavonása, az eljárás eredménytelensége esetén, valamint az ajánlatok elbírálását követően a nem nyertes ajánlattevők részére köteles 8 napon belül visszafizetni. Nem jár vissza a pályázati biztosíték, ha a pályázó az ajánlatát az ajánlati kötöttség időtartama alatt visszavonta, vagy a szerződés megkötése neki felróható, vagy az ı érdekkörében felmerült más okból hiúsult meg. A nyertes ajánlattevő esetében az ajánlati biztosíték a vételárba beszámít.

3.8. Érvénytelen az ajánlat, ha nem felel meg a pályázati kiírásban és a jogszabályokban meghatározott feltételeknek. Az érvénytelen pályázatot tevő ajánlattevő a pályázati eljárásban, illetve annak további szakaszában nem vehet részt.

3.9. Az pályázó nem igényelhet térítést a kiírótól az ajánlata kidolgozásáért. A pályázat elkészítésével és a pályázaton való részvétellel kapcsolatos költségek az ajánlat érvényességétől illetve a pályázat eredményességétől függetlenül a pályázót terhelik.

**4. Az ajánlatok felbontása, pályázatok értékelése**

4.1. A pályázók ajánlatainak felbontásánál, a polgármester, a jegyző és az általa megbízott köztisztviselő(k), valamint az ajánlattevők vagy meghatalmazottaik lehetnek jelen.

4.2. Az ajánlatok felbontásáról jegyzőkönyvet kell felvenni, amely a következőket tartalmazza:

4.2.1. a felbontás helyét, idejét, a jelenlévők nevét, a képviselet jellegét;

4.2.2. a beérkezett pályázatok darabszámát és a kiíró képviselője által sorszámot ;

4.2.3. a jelenlévők kifogásait, észrevételeit.

4.3. A pályázatok értékelésére, elbírálására nyitva álló határidő maximum 30 nap.

4.4. A pályázatok értékeléséről jegyzőkönyvet kell készíteni, mely a következőket tartalmazza legalább:

4.4.1. az értékelés helyét, idejét, a jelenlévők nevét, a képviselet jellegét;

4.4.2. a pályázati eljárás rövid ismertetését,

4.4.3. a beérkezett pályázatok számát;

4.4.4. az ajánlatok részletes értékelését,

4.4.5. a pályázati biztosíték megfizetésének tényét, vagy hiányát;

4.4.6. az érvénytelen pályázatok tényének rögzítését;

4.4.7. a pályázati eljárás összefoglaló értékelését, a pályázók rangsorolására vonatkozó javaslatot.

4.5. Az ajánlatok bontását követően a pályázat lezárása a kiíró döntése alapján lehetőség van ártárgyalás tartására, amelyre minden érvényes ajánlatot benyújtó ajánlattevőt meg kell hívni. Amennyiben csak egy érvényes ajánlat érkezett, ártárgyalás helyett az ajánlattevő felhívható ajánlata módosítására.

4.5.1. Az ártárgyalás során a pályázók ajánlataikat módosíthatják azzal, hogy a korábban megajánlott vételár nem csökkenthető , és a módosított ajánlatnak is meg kell felelnie a pályázati felhívásban meghatározott valamennyi feltételnek. A tárgyalás lezárását követően a kiíró ismételten elvégzi az ajánlatok rangsorolását.

**5. A pályázat nyertesének kiválasztása**

5.1. A pályázat nyertesének kiválasztására a polgármester jogosult.

5.2. Az ajánlatok közül a nemzeti vagyonról szóló törvényben foglaltaknak megfelelő szempontok figyelembevételével, a megalapozott ajánlat mellett kell dönteni. A pályázati felhívásban közölt bírálati szempontokkal ellentétes döntés nem hozható.

5.3. Az elbírálásra nyitva álló határidő 30 nap, melyet a kiíró egy alkalommal legfeljebb 30 nappal meghosszabbíthat. Erről a feleket egyidejűleg, írásban tájékoztatni kell.

5.4. A pályázó bizonytalan pénzügyi helyzete, korábbi szerződésszegő magatartása, helyi adótartozása esetén a kiíró jogosult a soron következő legjobb ajánlattevővel szerződést kötni vagy újabb pályázat kiírásáról dönteni az előbbi eredménytelennek nyilvánítása mellett.

5.5. A pályázat nyertesére vonatkozó döntést a polgármester a pályázati kiírásban meghatározott időpontban és módon hirdeti ki.

**6. A szerződéskötés**

6.1. Szerződés azzal a pályázóval köthető, akit a polgármester határozatával a pályázat nyertesének nyilvánít.

6.2. A szerződést a pályázat nyertesével – figyelembe véve a szükséges eljárásokat – a lehető legrövidebb időn belül meg kell kötni.

6.3. Ha a pályázat nyertesével a szerződéskötés a pályázó részére felróható okból meghiúsul,vagy a szerződés aláírása után a nyertes pályázó a szerződést nem teljesíti és ezért a kiíró a szerződéstől eláll, vagy a felek a szerződést megszüntették vagy felbontották azt, úgy a kiíró jogosult a soron következő legjobb ajánlatot tevővel szerződést kötni vagy új pályázatot kiírni.

6.4. Eredménytelen az eljárás, ha

6.4.1. nem érkezett pályázati ajánlat,

6.4.2. a benyújtott pályázatok egyike sem felelt meg a pályázati kiírásban foglaltaknak,

6.4.3. a kiíró a pályázat érvénytelenítéséről döntött,

6.4.4. a legjobb érvényes ajánlat elfogadása jelentős vagyonvesztéssel járna.

**7. Összeférhetetlenségi szabályok**

7.1. A pályázat értékelésében és az elbírálásban nem vehet részt:

7.1.1. a pályázatot benyújtó természetes személy és annak képviselője, alkalmazottja, foglalkoztatottja, alkalmazója és foglalkoztatója,

7.1.2. a pályázatot benyújtó jogi személy vagy jogi személyiség nélküli gazdasági társaság képviselője, tulajdonosa, tagja, vezető tisztségviselője, alkalmazottja vagy más szerződéses jogviszony alapján foglalkoztatottja,

7.1.3. annak a jogi személynek vagy jogi személyiség nélküli gazdasági társaságnak a képviselője, vezető tisztségviselője, alkalmazottja, foglalkoztatottja, amelyben a pályázó közvetlen vagy közvetett befolyással rendelkezik, illetőleg amelynek a pályázó tulajdonosa, tagja,

7.1.4. A 7.1.1., 7.1.2 vagy 7.1.3. alpontokban megjelölt személy közeli hozzátartozója,

7.1.5. akitől bármely oknál fogva nem várható el az ügy tárgyilagos megítélése.

7.2. A pályázat elbírálásában részt vevő köteles haladéktalanul bejelenteni, ha vele szemben bármilyen összeférhetetlenségi ok áll fenn.

7.3. Összeférhetetlenségi kérdésben vita esetén az a személy vagy testület dönt, aki, illetve amely a pályázat kiírásáról döntött. Ha az összeférhetetlenségi ok a kiíró szerv vezetőjének személyére nézve áll fenn, akkor a vitában a kiíró szerv vezetőjének felettese dönt.

7.4. Érvénytelen és ezáltal eredménytelen a pályázati eljárás, ha a pályázat elbírálásakor az összeférhetetlenségi szabályokat megsértették, illetve ha valamelyik ajánlattevő az eljárás tisztaságát vagy a többi ajánlattevő érdekeit súlyosan sértő cselekményt követett el.